La Colla Verda comença 2018 amb noves accions mediambientals en el riu Palància
16 de gener 2018

​![](/media/xbtnwxly/33_cuerpo.jpg)

 La Colla Verda de Sagunt ha preparat per a este hivern tres jornades de voluntariat ambiental al Palància. El repte és conservar i potenciar els valors naturals del riu al seu pas per la capital del Camp de Morvedre. Concretament, en la zona dels eucaliptus, Pedres Blaves i el delta, on es realitzaran plantacions de vegetació autòctona, neteja de residus i també es col·locaran caixes-niu per a ocells.

La primera cita serà este dissabte 20 de gener. Este dia es procedirà a la plantació de vegetació autòctona en el delta, amb espècies de flora dunar i lliris grocs. A més, s'aprofitarà per a procedir a la neteja de la desembocadura del riu on, malauradament, continua havent-hi massa residus. El voluntariat arrancarà a les 10.30 hores

Una de les reivindicacions històriques del col·lectiu comarcal Acció Ecologista-Agró Camp de Morvedre ha sigut i és la posada en valor del riu Palància com a espai natural urbà al seu pas pel terme municipal de Sagunt. Segons el grup de voluntariat, durant 2017, la Confederació Hidrogràfica del Xúquer va clausurar l'aparcament il·legal que ocupava el llit del riu a Sagunt i va tallar el trànsit rodat pel Palància. A més, el consistori ha netejat i condicionat al voltant de 100 hectàrees del riu amb un pla d'ocupació.

Per este motiu, la Colla Verda, el projecte de voluntariat ambiental de l'Ajuntament de Sagunt i AE-Agró, ha triat el Palància per a desenvolupar les seues activitats hivernals i donar continuïtat al treball realitzat per les administracions. Des de la Colla Verda asseguren que amb la col·laboració i la implicació de la ciutadania el riu pot convertir-se en una meravellosa illa de biodiversitat urbana.

Per a participar s'ha de contactar amb la Comisió Educadora Ambiental d’AE-Agró enviant un correu electrònic a agromorvedre@gmail.com o telefonar de matí al 960 263 617.

![](/media/fdvoejub/33-2_cuerpo.jpg)  
 

*   [](http://www.facebook.com/sharer.php?u=https://aytosagunto.es/va/actualitat/la-colla-verda-comenca-2018-amb-noves-accions-mediambientals-en-el-riu-palancia/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-comenca-2018-amb-noves-accions-mediambientals-en-el-riu-palancia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-comenca-2018-amb-noves-accions-mediambientals-en-el-riu-palancia/ "Linked In")
*   [](mailto:?body=https://aytosagunto.es/va/actualitat/la-colla-verda-comenca-2018-amb-noves-accions-mediambientals-en-el-riu-palancia/)